ভাগ্যের নির্মম পরিহাস এমনই যে, রাজনৈতিক কারণে উপন্যাসের কুশীলবের স্থান বদল হতে থাকে এবং বিপন্নতায় বিপন্নতায় কোনোভাবে তারা থিতু হতে পারে না। উপন্যাসের প্রধান চরিত্র এক স্থান থেকে আরেক স্থানে জীবনযাপনের তাড়নায় সে ছুটে বেড়ায় এবং ছিটকে যেতে থাকে। একবুক কষ্ট নিয়ে, হাহাকার নিয়ে একসময় উন্মূল হয়েছিল সে। এই শেকড়হীনতা যেন অনিবার্য হয়ে ওঠে। ছুটে বেড়ায় সে; কিন্তু শিক্ষা-দীক্ষা থেকে পরিগ্রহণ সত্ত্বেও, উন্নত সংস্কৃতিতে অবগাহনও তাকে নিস্তার দেয় না। নিয়তি বিড়ম্বিত জীবন ও রাজনৈতিক কারণ তার জীবনকে করে তোলে তিক্ত এবং অবশেষে বইটি নানা কারণে খুবই হৃদয়গ্রাহী। একটি পরিবারকে ঘিরে ঘটনাপ্রবাহ বিবর্তিত হলেও দেশভাগ এই উপমহাদেশের মানবিক সম্পর্কের দীর্ঘদিনের মূল্যবোধে যে-ধস নামিয়েছিল তা বর্ণিত হয়েছে এ-উপন্যাসে।